PMIndiaData/PMIndiaSum huggingface dataset:
दोन राष्ट्रांच्या दौऱ्यासाठी पंतप्रधान नरेंद्र मोदी  रवाना होणार; आयर्लंडला भेट देणार; उद्या संध्याकाळपर्यंत न्यूयॉर्कमध्ये आगमन

पंतप्रधान नरेंद्र मोदी, दोन राष्ट्रांच्या दौऱ्यासाठी उद्या सकाळी रवाना होणार आहेत. डब्लिन, आयर्लंडमध्ये आगमन झाल्यानंतर, पंतप्रधान आयर्लंड सरकारप्रमुख एन्डा केनी यांच्याशी चर्चा करतील. न्यूयॉर्कला निघण्यापूर्वी पंतप्रधान आयर्लंडमधल्या भारतीय समुदायाशी संवाद साधणार आहेत. न्यूयॉर्कला पंतप्रधानांचे उद्या संध्याकाळी (स्थानिक वेळेनुसार) आगमन होणार आहे.
भारत आणि स्वित्झर्लंडमधील हवाई सेवा करारामध्ये सुधारणा करण्यासाठी शिष्टाचार करारावर स्वाक्षरी करण्यास केंद्रीय  मंत्रिमंडळाने मान्यता दिली

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने हवाई सेवे संदर्भात, स्विस संघराज्य आणि भारत सरकार यांच्यात झालेल्या करारामध्ये सुधारणा करण्यासाठी आणि कलम 17 नुसार हवाई सेवा करारामध्ये दुरुस्ती आणल्याबद्दल स्वित्झर्लंडबरोबर परराष्ट्र संबंधांविषयी मुद्यांची देवाणघेवाण करणाऱ्या शिष्टाचार करारावर स्वाक्षऱ्या करायला मान्यता दिली आहे. भारत आणि स्वित्झर्लंडमधील हवाई सेवा करारामधील सुधारणांमुळे नागरी उड्डयन क्षेत्रातील विकासाच्या घडामोडींना वेग येईल. हे उभय देशाच्या वाहकांना अधिक सुरक्षा आणि सुरक्षा सुनिश्चित करण्यासाठी व्यावसायिक संधी प्रदान करण्यासोबतच जास्त आणि एकसंध कनेक्टिव्हिटीसाठी सक्षम वातावरण प्रदान करेल.
जालियनवाला बाग हत्याकांडातल्या शहीदांना पंतप्रधानांकडून आदरांजली अर्पण

जालियनवाला बाग हत्याकांडातल्या शहिदांना पंतप्रधान नरेंद्र मोदी यांनी आदरांजली अर्पण केली आहे. 100 वर्षापूर्वी घडलेल्या जालियनवाला बाग भयावह हत्याकांडाचे आज आपण स्मरण करत आहोत. या दुर्भाग्यपूर्ण दिवशी शहिद झालेल्या लोकांना भारत श्रद्धांजली अर्पण करत आहे. त्यांचे शौर्य आणि बलिदान सदैव स्मरणात राहील. या स्मृती, त्यांना अभिमान वाटेल असा भारत घडविण्यासाठी अधिक परीश्रम करण्याचे आपल्याला बळ देतात असे पंतप्रधानांनी म्हटले आहे.
काबूलमधील कार्ते पारवन गुरुद्वारावरील भ्याड दहशतवादी हल्ल्याचा पंतप्रधानांनी केला निषेध

अफगाणिस्तानातील काबूल येथील कार्ते पारवन गुरुद्वारावरील भ्याड दहशतवादी हल्ल्याचा पंतप्रधान नरेंद्र मोदी यांनी निषेध केला आहे. तसेच त्यांनी भाविकांच्या सुरक्षेसाठी आणि कल्याणासाठी प्रार्थना केली आहे. ट्विट संदेशात पंतप्रधान म्हणाले; “काबूल येथील कार्ते पारवन गुरुद्वारावर झालेल्या भ्याड दहशतवादी हल्ल्याने धक्का बसला आहे. या अशा प्रकारच्या भ्याड हल्ल्याचा मी निषेध करतो आणि भाविकांच्या सुरक्षिततेसाठी आणि कल्याणासाठी प्रार्थना करतो.”
कोविड -19 प्रतिबंधक लसीकरणाचा  दोनशे कोटी मात्रांचा टप्पा पार केल्याबद्दल पंतप्रधान नरेंद्र मोदी यांनी देशवासीयांना दिल्या शुभेच्छा

नवी दिल्‍ली, 17 जुलै 2022 पंतप्रधान नरेंद्र मोदी यांनी विज्ञानावर विश्वास दाखविल्याबद्दल आणि कोविड 19 प्रतिबंधक लस मात्रांचा 200 कोटीचा टप्पा पार केल्याबद्दल देशवासीयांचे कौतुक केले आहे. पंतप्रधानांनी या मोहिमेत सहभागी झालेल्या डॉक्टर परिचारिका, वैज्ञानिक, पहील्या फळीतले कार्यकर्ते,संशोधक आणि उद्योजकांचे देखील अभिनंदन केले आहे. यासंदर्भात केंद्रीय आरोग्य मंत्री मनसुख मांडवीय यांनी केलेल्या ट्विटवर पंतप्रधानांनी आपलं मनोगत सामायिक केले. आपल्या ट्विटमध्ये पंतप्रधान म्हणतात, भारताने पुन्हा एकदा इतिहास घडवला आहे. कोविड प्रतिबंधक लस मात्रांचा 200 कोटींचा विशेष टप्पा पार केल्याबद्दल सर्व भारतीयांचं अभिनंदन. भारताची लसीकरण मोहीम इतक्या वेगाने आणि मोठ्या प्रमाणावर यशस्वी करण्यात सहकार्य करणाऱ्या सर्वांबद्दल मला अभिमान वाटतो. या लसीकरण मोहिमेमुळे कोविड -19 विरोधातला जागतिक लढा आणखी मजबूत व्हायला मदत होईल. संपूर्ण लसीकरण प्रक्रियेत देशवासीयांनी विज्ञानावर आपला विश्वास दाखवला. आपले डॉक्टर, परिचारिका, पहिल्या फळीतले कर्मचारी, वैज्ञानिक, संशोधक आणि उद्योजक यांनी सुरक्षित भूमी ठेवण्यात मोठे योगदान दिले.मी त्यांच्या धैर्याचं आणि अथक परिश्रमाचे कौतुक करतो.
राष्ट्रीय तंत्रज्ञान दिनानिमित्त पंतप्रधानांचे  वैज्ञानिकांना अभिवादन

राष्ट्रीय तंत्रज्ञान दिनानिमित्त पंतप्रधान नरेंद्र मोदी यांनी वैज्ञानिक तसेच तंत्रज्ञानाची कास धरणाऱ्या सर्वांचे कौतुक केले आहे. त्यानिमित्त केलेल्या ट्वीटर संदेशांच्या मालिकेत पंतप्रधान म्हणाले, “राष्ट्रीय तंत्रज्ञान दिनानिमित्त आम्ही आमच्या शास्त्रज्ञांच्या आणि तंत्रज्ञानाची कास धरणाऱ्यांच्या मेहनतीला आणि कल्पकतेला अभिवादन करतो. विज्ञान आणि तंत्रज्ञान क्षेत्रात भारताचे सामर्थ्य दाखवून देणाऱ्या 1998 च्या पोखरण चाचणीच्या आठवणींचे आम्ही अभिमानाने स्मरण करतो. आव्हान देणाऱ्या प्रत्येक प्रसंगी, आमचे वैज्ञानिक आणि नवोन्मेषी नेहमीच ठामपणे उभे राहिले आहेत आणि त्या आव्हानांची तीव्रता सौम्य करण्यासाठी त्यांनी यथोचित कार्य केले आहे. गेल्या वर्षभरात त्यांनी कोविड -19 विरोधात लढा देण्यासाठी उद्यमशील वृत्तीने कार्य केले आहे. त्यांच्या या मनोवृत्तीचे आणि उल्लेखनीय उत्साहाचे मला कौतुक वाटते.”
चीनच्या केंद्रीय लष्करी आयोगाचे उपाध्यक्ष जनरल फान चांगलाँग यांनी पंतप्रधान नरेंद्र मोदी यांची भेट घेतली

चीनच्या केंद्रीय लष्करी आयोगाचे उपाध्यक्ष जनरल फान चांगलाँग यांनी आज पंतप्रधान नरेंद्र मोदी यांची भेट घेतली. भारत आणि चीन यांच्या सैन्यातल्या वाढत्या संबंधांविषयी त्यांनी पंतप्रधानांना माहिती दिली. द्विपक्षीय संबंध वाढविण्यासाठी धोरणात्मक विश्वास वाढविणे आणि सीमा भागात शांतता कायम राखणे गरजेचे असल्याचे पंतप्रधानांनी सांगितले. भारत आणि चीन यांच्यातले लष्करी सहकार्य दृढ करण्यासाठी उचलण्यात आलेल्या पावलांचे त्यांनी स्वागत केले. 2016 मध्ये भारतात होणाऱ्या आंतरराष्ट्रीय फ्लीट रिव्ह्यूमध्ये चीनच्या सहभागाचंही पंतप्रधानांनी स्वागत केलं.
पंतप्रधानांच्या अध्यक्षतेखाली केंद्रीय हिंदी समितीची 31 वी बैठक

पंतप्रधान नरेंद्र मोदी यांच्या अध्यक्षतेखाली आज नवी दिल्लीत केंद्रीय हिंदी समितीची 31वी बैठक पार पडली. समितीच्या सदस्यांनी रचनात्मक आणि व्यवहार्य सूचना केल्याबद्दल पंतप्रधानांनी समितीच्या सर्व सदस्यांचे अभिनंदन मानले. हिंदी भाषेचा प्रसार करताना रोजच्या व्यवहारातील भाषा वापरली जावी आणि शासकीय कामकाजात क्लिष्ट किंवा तांत्रिक शब्दांचा किमान वापर व्हावा, असे त्यांनी आग्रहपूर्वक सांगितले. सरकारी हिंदी आणि सामाजिक हिंदीमधील अंतर कमी करण्याची आवश्यकता व्यक्त करत शिक्षण संस्थांनी याकामी पुढाकार घ्यावा, असे ते म्हणाले. जगभरातील आपल्या अनुभवांबद्दल सांगत हिंदी बरोबरच सर्व भारतीय भाषांच्या माध्यमातून आपण संपूर्ण जगाशी जोडले जाऊ शकतो असा दिलासा पंतप्रधानांनी सदस्यांना दिली. तामिळसारख्या जगातील प्राचीन भारतीय भाषांबद्दल आपल्याला अभिमान वाटतो असे ते म्हणाले. देशातील सर्व भाषा, हिंदी भाषेला समृद्ध करू शकतात, असे त्यांनी सांगितले. यासंदर्भात त्यांनी ‘एक भारत-श्रेष्ठ भारत’ उपक्रमाचाही उल्लेख केला. तत्पूर्वी गृहमंत्री राजनाथ सिंग यांच्या स्वागतपर संबोधनानंतर राजभाषा सचिवांनी कार्यसूचीनुसार विविध विषयांसंदर्भातील आजवरच्या प्रगतीचा आढावा घेतला. अनेक सदस्यांनी हे मुद्दे तसेच हिंदी भाषेच्या प्रचार प्रसाराशी संबंधित इतर मुद्यांबाबत आपले विचार मांडले. यावेळी पंतप्रधान नरेंद्र मोदी यांनी केंद्रीय हिंदी संचालयातर्फे प्रकाशित गुजराती हिंदी कोषाचे प्रकाशन केले. सुमारे दोन तास चाललेल्या या बैठकीत केंद्र सरकारचे ज्येष्ठ मंत्री अरुणाचल प्रदेश, हिमाचल प्रदेश आणि गुजरातचे मुख्यमंत्री तसेच समितीचे इतर सदस्य सहभागी झाले.
अग्नि Vच्या यशस्वी परिक्षणासाठी पंतप्रधानांतर्फे डीआरडीओचे  अभिनंदन

अग्नि Vच्या यशस्वी परिक्षणा पश्चात पंतप्रधान श्री नरेंद्र मोदी यांनी डीआरडीओ आणि त्याच्या वैज्ञानिकांचे अभिनंदन केले. “अग्नि V चे यशस्वी परिक्षण ही सर्व भारतीयांसाठी अभिमानाची गोष्ट आहे. यामुळे आपल्या धोरणात्मक संरक्षणाला विलक्षण बळकटी प्रदान होईल. अग्नि V चे यशस्वी परिक्षण डीआरडीओ आणि त्याच्या वैज्ञानिकांचे अथक परिश्रमाचे फलित आहे. मी त्यांचे अभिनंदन करतो, असे पंतप्रधानांनी सांगितले.
सुकमा इथे केंद्रीय राखीव पोलीस दलाच्या जवानांना हौतात्म्य, पंतप्रधान नरेंद्र मोदी यांच्याकडून दुःख

छत्तीसगडमधल्या सुकमा इथे केंद्रीय राखीव पोलीस दलाच्या काही जवानांना हौतात्म्य पत्करावे लागले असून, पंतप्रधान नरेंद्र मोदी यांनी या घटनेबद्दल दुःख व्यक्त केले आहे. सुकमा इथल्या केंद्रीय राखीव पोलीस दलाच्या जवानांच्या मृत्यूबद्दल शोक व्यक्त करून ,पंतप्रधानांनी, हुतात्म्यांना श्रद्धांजली अर्पण केली आणि त्याच्या कुटुंबियांकडे शोक भावना व्यक्त केल्या आहेत. जखमींच्या प्रकृतीला लवकर आराम वाटावा असेही पंतप्रधानांनी म्हटले आहे. सुकमा इथल्या परिस्थितीबद्दल केंद्रीय गृह मंत्री राजनाथ सिंह यांच्याशी चर्चा केली असून परिस्थितीचा आढावा घेण्यासाठी ते सुकमा इथे जाणार असल्याचे पंतप्रधानांनी म्हटले आहे.
पी व्ही नरसिंह राव यांच्या जयंती निमित्त पंतप्रधानांनी त्यांच्या योगदानाचे स्मरण केले

नवी दिल्‍ली, 28 जून 2022 पंतप्रधान नरेंद्र मोदी यांनी माजी पंतप्रधान पी व्ही नरसिंह राव यांना त्यांच्या जयंती निमित्त आदरांजली वाहिली आहे. पंतप्रधानांनी ट्वीट केले आहे: “आपले माजी पंतप्रधान पी व्ही नरसिंह राव यांना त्यांच्या जयंती निमित्त विनम्र अभिवादन. देशाच्या प्रगतीसाठी त्यांनी दिलेल्या भरीव योगदानाबद्दल भारत त्यांचा ऋणी आहे. एक महान विद्वान आणि विचारवंत म्हणून देखील त्यांनी आपला ठसा उमटवला.”
पंतप्रधानांनी राणी लक्ष्मीबाईंना त्यांच्या जयंतीनिमित्त केले नमन

पंतप्रधान नरेंद्र मोदी यांनी राणी लक्ष्मीबाई यांना त्यांच्या जयंतीनिमित्त आदरांजली वाहिली आहे. आपल्या ट्विट संदेशात पंतप्रधान म्हणाले; "शूरवीर राणी लक्ष्मीबाईंना मी त्यांच्या जयंतीनिमित्त प्रणाम करतो. भारताच्या इतिहासात त्यांचे विशेष स्थान आहे. त्यांच्या शौर्याचे पिढ्यानपिढ्या स्मरण केले जाईल. भारताच्या संरक्षण क्षेत्राला चालना देण्यासंदर्भातील कार्यक्रमांना उपस्थित राहण्यासाठी मी आज झाशीत येणार आहे."
पंतप्रधान नरेंद्र मोदी यांनी पोप एमेरिट्स बेनेडिक्ट सोळावे  यांच्या निधनाबद्दल व्यक्त केले दुःख

पंतप्रधान नरेंद्र मोदी यांनी पोप एमेरिट्स बेनेडिक्ट सोळावे यांच्या निधनाबद्दल तीव्र दुःख व्यक्त केले आहे. पंतप्रधानांनी आपल्या ट्विटर संदेशात म्हटले आहे की, “पोप एमेरिट्स बेनेडिक्ट सोळावे यांच्या निधनाबद्दल तीव्र दुःख झाले आहे. त्यांनी आपले संपूर्ण जीवन चर्च तसेच भगवान येशूची शिकवण देण्यासाठी वाहिले होते. समाजाच्या बहुमोल सेवेसाठी ते नेहमीच आठवणीत राहतील. त्यांच्या निधनाने दुःखी झालेल्या जगातील लाखो लोकांप्रति माझ्या सहवेदना.
जैवविविधता संवर्धन क्षेत्रात भारत आणि नेपाळ यांच्यातील सामंजस्य कराराला मंत्रिमंडळाने मंजुरी दिली

नवी दिल्‍ली, 31 ऑगस्‍ट 2022 पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने जैवविविधता संवर्धनासाठी नेपाळ सरकारसोबत सामंजस्य करारावर स्वाक्षरी करण्याच्या पर्यावरण, वन आणि हवामान बदल मंत्रालयाच्या प्रस्तावाला मंजुरी दिली आहे. या करारामुळे दोन्ही देशात कॉरिडॉर आणि इंटरलिंकिंग क्षेत्रांची पुनर्बांधणी करणे , दोन्ही देशांत ज्ञान आणि सर्वोत्तम पद्धती सामायिक करणे त्याचबरोबर जंगले, वन्यजीव, पर्यावरण, जैवविविधता संरक्षण आणि हवामान बदल या क्षेत्रात सहकार्य आणि समन्वय मजबूत आणि संवर्धित होईल या कडे लक्ष देण्यात येईल. हा सामंजस्य करार दोन्ही देशांमधील सहकार्याला चालना देण्यासाठी मदत करेल, ज्यामध्ये कॉरिडॉर आणि एकमेकांना जोडणारी क्षेत्रे वृध्दिंगत करणे, ज्ञान आणि सर्वोत्तम पद्धतींची देवाणघेवाण यासह वन, वन्यजीव, पर्यावरण, जैवविविधता संवर्धन आणि हवामान बदल या क्षेत्राचा समावेश आहे.
उत्तरप्रदेशातल्या झाशीला पंतप्रधान उद्या भेट देणार

पंतप्रधान नरेंद्र मोदी 15 फेब्रुवारीला झाशीला भेट देणार आहेत. पंतप्रधान झाशी येथे विविध विकास प्रकल्पांचे उद्‌घाटन आणि भूमीपूजन करणार आहेत. उत्तर प्रदेशात झाशी येथे संरक्षण कॉरीडॉरचे भूमीपूजन पंतप्रधान करणार आहेत. देशाला संरक्षण उत्पादनात स्वयंपूर्ण करण्यासाठी केंद्र सरकारने दोन संरक्षण कॉरीडॉर निर्मितीचा निर्णय घेतला असून यापैकी एक तामिळनाडू येथे तर दुसरा उत्तरप्रदेशात उभारण्यात येणार आहे. उत्तर प्रदेश संरक्षण कॉरीडॉरमधल्या सहापैकी झाशी हे एक महत्वाचे स्थान आहे. फेब्रुवारीमध्ये झालेल्या उत्तर प्रदेश गुंतवणुकदार मेळ्यात अशा प्रकारचा एक कॉरीडॉर उत्तरप्रदेशातल्या बुंदेलखंड भागात उभारण्याची घोषणा पंतप्रधानांनी केली होती. झाशी-खैरार विभागातल्या 297 किलोमीटर लांबीच्या रेल्वे विभागाच्या विद्युतीकरणाचे पंतप्रधानांच्या हस्ते उद्‌घाटन होणार आहे. विद्युतीकरणामुळे गाड्या जलदगतीने धावण्यासाठी कार्बन उत्सर्जन कमी करण्यासाठी मदत तसेच शाश्वत पर्यावरणाला यामुळे चालना मिळणार आहे. पश्चिम उत्तरप्रदेशाला अखंड वीजपुरवठा रहावा यासाठी वायव्य आंतरविभागीय विद्युत पारेषण बळकटीकरण प्रकल्पाचे राष्ट्रार्पण पंतप्रधानांच्या हस्ते करण्यात येईल. पहाडी धरण आधुनिकीकरण प्रकल्पाचे उद्‌घाटन पंतप्रधान करणार आहेत. झाशी जिल्ह्यातल्या धसान नदीवर पहाडी धरण बांधण्यात आले आहे. सर्वांना स्वच्छ पेयजल पुरवण्याचे केंद्र सरकारचे उदृीष्ट लक्षात घेऊन बुंदेलखंडाच्या ग्रामीण भागासाठीच्या जल वाहिन्यांसाठीचे भूमीपूजन पंतप्रधानांच्या हस्ते होईल. दुष्काळप्रवण बुंदेलखंड भागाला पाणीपुरवठा करण्याच्या दृष्टीने हा प्रकल्प महत्वाचा आहे. अमृत योजनेअंतर्गत झाशी शहर पेयजल योजना टप्पा-2 साठीही पंतप्रधान भूमीपूजन करणार आहेत. झाशी येथे जुन्या रेल्वे डब्यांना नवी झळाळी देणाऱ्या वर्कशॉपची पायाभरणी पंतप्रधानांच्या हस्ते होईल. झाशी-मणिकपूर आणि भीमसेन-खैराट विभागात 425 किलोमीटर लांबीच्या दुहेरीकरणाचे भूमीपूजन पंतप्रधान करतील. यामुळे रेल्वे गाड्यांची ये-जा सुलभ होण्याबरोबरच बुंदेलखंड विभागाच्या सर्वंकष विकासाला मदत होणार आहे. याआधी पंतप्रधानांनी वृंदावन आणि वाराणसीला भेट दिली.
शिक्षक दिनानिमित्त शिक्षक बांधवांना पंतप्रधानांनी दिल्या शुभेच्छा ; माजी राष्ट्रपती डॉ. सर्वपल्ली राधाकृष्णन यांना त्यांच्या जयंतीनिमित्त आदरांजली

नवी दिल्ली, 5 सप्टेंबर 2021 पंतप्रधान नरेंद्र मोदी यांनी शिक्षक दिनानिमित्त शिक्षक बांधवांना शुभेच्छा दिल्या आहेत. तसेच माजी राष्ट्रपती डॉ. सर्वपल्ली राधाकृष्णन यांना त्यांच्या जयंतीनिमित्त पंतप्रधानांनी आदरांजली अर्पण केली आहे. ट्विट संदेशांच्या मालिकेत पंतप्रधान म्हणाले ; “ज्यांनी नेहमीच तरुणांच्या बौद्धिक क्षमतांचा विकास करण्यात, त्यांना घडविण्यात मोलाची भूमिका बजावली आहे, अशा सर्व शिक्षक बांधवांना, शिक्षक दिनानिमित्त शुभेच्छा. कोविड – 19 च्या काळात शिक्षकांनी विद्यार्थ्यांचा शैक्षणिक प्रवास ज्या पद्धतीने चालू ठेवला आहे, ते निश्चितच कौतुकास्पद आहे. डॉ. सर्वपल्ली राधाकृष्णन यांच्या जयंतीनिमित्त मी त्यांना आदरांजली अर्पण करतो आणि त्यांची विद्वत्ता आणि देशाप्रति त्यांनी दिलेल्या योगदानाचे स्मरण करतो. “
भारतात सध्या साजऱ्या केल्या जाणाऱ्या विविध सणांसाठी पंतप्रधानांकडून शुभेच्छा

देशभरात सध्या साजऱ्या केल्या जाणाऱ्या विविध सणांनिमित्त पंतप्रधान नरेंद्र मोदी यांनी जनतेला शुभेच्छा दिल्या आहेत. “देशभरात सध्या विविध सण साजरे केले जात आहेत. यानिमित्त प्रत्येकाला माझ्या शुभेच्छा.” मकर संक्रांतीच्या शुभेच्छा. हा सण प्रत्येकाच्या जीवनात आनंद आणि भरभराटीचा ठरो. मकर संक्रांति की शुभकामनाएं। इस पावन पर्व पर सभी के जीवन में खुशहाली और संपन्नता आए। तामिळनाडूतल्या माझ्या मित्रांना पोंगलच्या शुभेच्छा. என் தமிழ் நண்பர்கள் அனைவருக்கும் மகிழ்ச்சியான மற்றும் ஆசி நிறைந்த பொங்கல் வாழ்த்துகள் माघ बिहूच्या विशेष प्रसंगी आसामच्या जनतेला माझ्या शुभेच्छा. মাঘ বিহুৰ এই পৱিত্ৰক্ষণত, অসমবাসীলৈ মোৰ আন্তৰিক শুভেচ্ছা জনাইছো৷ उत्तरायणानिमित्त गुजरातच्या जनतेला शुभेच्छा. આપ સૌને ઉતરાયણ પર્વ ની હાર્દિક શુભકામનાઓ! हे आणि यासारखे भारतभरात साजरे केले जाणारे अनेक सण आपल्या जीवनात रंग भरतात आणि आनंदाची उधळण करतात. ही विविधता, भारताची सर्वात मोठी ताकत आहे. “हे सण आपल्या कष्टकरी शेतकऱ्याच्या आयुष्यात विपुल आनंद आणि समृद्धी घेऊन येवोत” असे पंतप्रधानांनी म्हटले आहे. BG / NC
पंतप्रधानांकडून गोष्टी सांगण्याचे महत्त्व अधोरेखित

नवी दिल्ली, 27 सप्टेंबर 2020 पंतप्रधान नरेंद्र मोदी यांनी नुकत्याच झालेल्या मन की बात कार्यक्रमात गोष्टी सांगण्याबाबत चर्चा केली आणि याचे महत्त्व अधोरेखित केले. गोष्टींचा इतिहास हा मानवी संस्कृती इतकाच प्राचीन असल्याचे त्यांनी नमूद केले आणि जिथे आत्मा आहे तिथे कथा आहे, असे सांगितले. घरातील ज्येष्ठ सदस्यांकडून गोष्टी सांगण्याच्या परंपरेचे महत्त्व त्यांनी समजावून सांगितले. प्रवासादरम्यान अनेक बालकांशी संवाद साधायची संधी मिळाल्यावर त्यांना असे दिसून आले की या बालकांचे आयुष्य विनोदांनी खूप मोठ्या प्रमाणावर व्यापून टाकले होते मात्र, त्यांना गोष्टी या प्रकारांची फारशी माहिती नव्हती. देशातील गोष्टी सांगण्याची किंवा किस्सागोई अर्थात किस्से कथन करण्याच्या समृद्ध परंपरेबाबत पंतप्रधानांनी सांगितले की भारताने हितोपदेश आणि पंचतंत्राच्या परंपरेचे संवर्धन केले आहे, ज्या गोष्टी प्राणी, पक्षी आणि पऱ्यांच्या काल्पनिक विश्वातून ज्ञान देण्याचे काम करत असतात. कथा या धार्मिक गोष्टी सांगण्याच्या प्राचीन प्रकाराचा त्यांनी तमिळनाडू आणि केरळमधील गोष्ट आणि संगीत यांचे मिश्रण असलेल्या विल्लू पाटचे उदाहरण देत उल्लेख केला आणि कठपुतली या अतिशय सचेतनभाव असलेल्या पंरपरेबाबत सांगितले. विज्ञान आणि काल्पनिक विज्ञान यावर आधारित कथाकथनाची लोकप्रियता वाढत असल्याचे त्यांनी नमूद केले. गाथास्टोरी डॉट इन सह किस्सागोई या कला प्रकाराला चालना देणाऱ्या विविध उपक्रमांची त्यांनी प्रशंसा केली. आयआयएमचे माजी विद्यार्थी अमर व्यास चालवत असलेले गाथास्टोरी डॉट इन, वैशाली व्यवहारे देशपांडे यांनी मराठीतून सुरू केलेला उपक्रम, चेन्नईच्या श्रीविद्या वीर राघवन यांच्याकडून आपल्या संस्कृतीशी संबंधित गोष्टींना लोकप्रिय करण्यासाठी आणि त्यांचा प्रसार करण्यासाठी होणारे प्रयत्न, गीता रामानुजन यांचा कथालय डॉट ओआरजी हा उपक्रम, इंडियन स्टोरी टेलिंग नेटवर्क आणि बंगळूरुमध्ये महात्मा गांधी यांच्याशी संबंधित असलेल्या कथांबाबत जिव्हाळा असलेल्या विक्रम श्रीधर यांच्याकडून सुरू असलेले प्रयत्न यांची पंतप्रधानांनी प्रशंसा केली. पंतप्रधानांनी अपर्णा अत्रेय आणि बंगळूरु स्टोरी टेलिंग सोसायटीच्या इतर सदस्यांशी यावेळी संवाद साधला. या समूहाने यावेळी राजा कृष्णदेव राय आणि त्यांचे मंत्री तेनाली राम यांची एक गोष्ट देखील या संवादादरम्यान सांगितली. महापुरुष आणि महान स्त्री व्यक्तिमत्वांच्या आयुष्याचा प्रभाव त्यांच्या कथांच्या माध्यमातून नव्या पिढीवर निर्माण करण्यासाठी उपाय शोधण्याचे आवाहन त्यांनी गोष्टी सांगणाऱ्यांना केले. कथाकथनाची कला प्रत्येक घरात लोकप्रिय झाली पाहिजे आणि मुलांना चांगल्या गोष्टी सांगणे हा सार्वजनिक जीवनाचा एक भाग बनला पाहिजे, असे ते म्हणाले. कुटुंबातील सदस्यांनी दर आठवड्याला करुणा, संवेदनशीलता, शौर्य, त्याग, धाडस इत्यादींसारखे विषय निवडले पाहिजेत आणि प्रत्येक सदस्याने त्या विषयावर एक गोष्ट सांगितली पाहिजे. आपला देश लवकरच आपल्या स्वातंत्र्यप्राप्तीचे 75वे वर्ष साजरे करणार आहे असे त्यांनी सांगितले आणि कथाकथनकारांनी आपल्या स्वातंत्र्य संग्रामातील प्रेरणादायी घटनांची माहिती गोष्टींच्या माध्यमातून जास्तीत जास्त लोकांपर्यंत पोहोचवावी, असे आवाहन केले. 1857 ते 1947 पासून घडलेल्या प्रत्येक मोठ्या आणि लहान घटनांची माहिती गोष्टींच्या माध्यमातून नव्या पिढीपर्यंत पोहोचवावी, असे त्यांनी सुचवले.
राष्ट्रीय नागरी गृह निर्माण कोष निर्मितीला केंद्रीय मंत्रिमंडळाची मंजुरी

केंद्रीय मंत्रिमंडळाने 60000 कोटी रुपयांच्या राष्ट्रीय नागरी गृहनिर्माण कोष निर्मितीला मंजुरी दिली आहे. बीएमटीपीसी अर्थात इमारत सामग्री आणि तंत्रज्ञान प्रोत्साहन परिषदे अंतर्गत हा कोष राहील. मंत्रालयाने प्रधान मंत्री आवास योजना ( शहरी) अंतर्गत आतापर्यंत 39.4 लाख घरांच्या निर्मितीला मंजुरी दिली आहे.राज्ये आणि केंद्र शासित प्रदेशांकडून या योजनेला चांगला प्रतिसाद मिळाला आहे.या योजने अंतर्गत दर महिन्याला 2-3 लाख घरे मंजूर केली जात आहेत.आतापर्यंत 17 लाखाहून अधिक घरांच्या निर्मितीला सुरवात झाली आहे आणि पाच लाख घरे तयार झाली आहेत. प्रधान मंत्री आवास योजने अंतर्गत पत आधारित व्याज अनुदान योजने मार्फत आर्थिक दृष्ट्या दुर्बल घटक,निम्न उत्पन्न वर्ग,आणि मध्यम उत्पन्न वर्गातल्या लाभार्थींना, बँका आणि एचएफसी कडून कर्जाची व्यवस्था करण्यात आली आहे त्याला चांगला प्रतिसाद मिळत आहे.योजने द्वारे गेल्या आठ महिन्यात सुमारे 87 हजार गृह कर्ज मंजूर करण्यात आली आहेत आणि 40000 अर्जावर विचार सुरु आहे. देशाच्या स्वातंत्र्याला 75 वर्षे होत असल्यानिमित्त 2022 पर्यंत 1.2 कोटी घरांची मागणी पूर्ण करून देशात प्रत्येक कुटुंबाला घर मिळेल या दृष्टीने लक्ष्य ठेवण्यात आले आहे. येत्या चार वर्षात एनयुएचएफ आवश्यक निधी उभा करेल ज्याद्वारे लाभार्थी संलग्न बांधकाम,भागीदारीत किफायतशीर घर,पत आधारित अनुदान योजना यासारख्या विभिन्न योजना अंतर्गत केंद्रीय मदतीचा ओघ सुरु राहील आणि शहरी भागात घरांची टंचाई सहजतेने दूर करता येईल.
सूक्ष्म, लघु आणि मध्यम उद्योग मंत्रालयांतर्गंत विकास आयुक्त कार्यालयात भारतीय उद्योग विकास सेवेच्या निर्मितीला केंद्रीय मंत्रिमंडळाची मंजूरी

सूक्ष्म, लघु आणि मध्यम उद्योग मंत्रालयांतर्गंत विकास आयुक्त कार्यालयात भारतीय उद्योग विकास सेवेच्या निर्मितीला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाच्या बैठकीत मंजूरी देण्यात आली. नव्या प्रवर्गाच्या निर्मितीमुळे तसेच रचनेतील बदलामुळे संघटना बळकट होण्याबरोबरच स्टार्ट अप इंडिया, स्टॅण्ड अप इंडिया आणि मेक इन इंडिया या कार्यक्रमांचे उद्दिष्ट साध्य करण्यातही मदत मिळणार आहे. या मंजूरीमुळे तांत्रिक अधिकाऱ्यांच्या समर्पित अधिकाऱ्यांच्या माध्यमातून संघटनेची क्षमता आणि कार्यशीलता वाढणार असून संबंधित क्षेत्रात विकास साध्य करणे अधिक सोपे होणार आहे.
पंतप्रधान नरेंद्र मोदी यांनी नागरिकांना  हर घर तिरंगा मोहिमेला बळ देण्याचे आवाहन केले

नवी दिल्ली, 22 जुलै 2022 पंतप्रधान नरेंद्र मोदी यांनी नागरिकांना हर घर तिरंगा मोहिमेला बळ देण्याचे आवाहन केले आहे. तसेच स्वतंत्र भारताच्या ध्वजाचे स्वप्न पाहिलेल्या आणि त्यासाठी अतुलनीय साहस दाखवून प्रयत्नांची पराकाष्ठा करणाऱ्यांचे त्यांनी स्मरण केले. याशिवाय त्यांनी आपल्या इतिहासातील काही संस्मरणीय गोष्टींचाही उल्लेख केला ज्यामध्ये आपल्या तिरंग्याशी संबंधित समितीच्या तपशीलांची माहिती आहे. तसेच पंडित नेहरूंनी सर्वप्रथम तिरंगा फडकवल्याच्या घटनेचाही उल्लेख पंतप्रधानांनी केला आहे. आपल्या इतिहासात 22 जुलै या दिवसाला विशेष महत्व आहे, कारण 1947 रोजी याच दिवशी आपला राष्ट्रीय ध्वज स्वीकारण्यात आला, असे पंतप्रधान म्हणाले. अनेक ट्वीटसच्या मालिकेत पंतप्रधान म्हणाले : ‘यावर्षी आपण सर्व स्वातंत्र्याचा अमृत महोत्सव साजरा करत असताना हर घर तिरंगा मोहिमेला पाठबळ देऊया. 13 ते 15 ऑगस्ट या कालावधीत आपल्या घरावर तिरंगा फडकवा किंवा तुमच्या घरांमध्ये तिरंगा लावा. या मोहिमेमुळे आपले राष्ट्रीय ध्वजाशी असलेले ऋणानुबंध अधिक दृढ होतील.” ‘आपल्या इतिहासात आजच्या 22 जुलै या दिवसाला विशेष महत्व आहे, कारण 1947 रोजी याच दिवशी आपला राष्ट्रीय ध्वज स्वीकारण्यात आला. त्यानिमित्ताने आज आपल्या इतिहासातील काही संस्मरणीय गोष्टी तुम्हाला सांगतो आहे, ज्यामध्ये आपल्या तिरंग्याशी संबंधित समितीच्या तपशीलांची माहिती आहे. तसेच पंडित नेहरूंनी सर्वप्रथम तिरंगा फडकवल्याच्या घटनेचाही उल्लेख आहे.’ वसाहतवादी राजवटीशी लढत असताना ज्यांनी स्वतंत्र भारताच्या ध्वजाचे स्वप्न पाहिले आणि त्यासाठी अतुलनीय साहस दाखवून प्रयत्नांची पराकाष्ठा केली त्यांचे आज आपण स्मरण करूया. त्यांच्या स्वप्नांची पूर्तता करण्यासाठी आणि त्यांच्या स्वप्नातला भारत घडवण्यासाठी आम्ही आमच्या वचनबद्धतेचा पुनरुच्चार करतो.”
पंतप्रधानांनी आयआयएससी बंगळुरू येथे मेंदू संबंधी संशोधन केंद्राचे उद्‌घाटन केले आणि बागची पार्थसारथी मल्टीस्पेशालिटी रुग्णालयाची पायाभरणी केली

नवी दिल्ली, 20 जून 2022 पंतप्रधान नरेंद्र मोदी यांनी आज आयआयएससी बंगळुरू येथे मेंदू संबंधी संशोधन केंद्राचे उद्‌घाटन केले आणि बागची पार्थसारथी मल्टीस्पेशालिटी रुग्णालयाची पायाभरणी केली. पंतप्रधान ट्विट संदेशात म्हणाले : @iiscbangalore येथे मेंदू संबंधी संशोधन केंद्राचे उद्घाटन करताना आनंद झाला. या प्रकल्पाची पायाभरणी करण्याचा मानही मला मिळाला होता , त्यामुळे अधिक आनंद झाला आहे. मेंदूशी संबंधित विकारांचे व्यवस्थापन कसे करायचे यावर प्रामुख्याने संशोधन केले जाईल. ” “ज्या वेळी प्रत्येक राष्ट्राने आरोग्यसेवेला सर्वोच्च प्राधान्य दिले पाहिजे, अशा वेळी बागची पार्थसारथी मल्टीस्पेशालिटी रुग्णालयासारखे प्रयत्न खूप महत्त्वाचे ठरतात. आगामी काळात, यामुळे आरोग्य सेवा क्षमता अधिक मजबूत होईल आणि या क्षेत्रात अग्रगण्य संशोधनाला प्रोत्साहन मिळेल. ” मेंदूवरील संशोधन केंद्र हे एक प्रकारची विशिष्ट संशोधन सुविधा म्हणून विकसित केले असून वयानुरूप होणाऱ्या मेंदूच्या विकारांचे व्यवस्थापन करण्यासाठी पुरावा आधारित सार्वजनिक आरोग्य उपचार पुरवण्यासाठी महत्त्वपूर्ण संशोधन करण्यावर भर देते.आयआयएससी बंगळुरू संकुलात 832 खाटांचे बागची पार्थसारथी मल्टिस्पेशालिटी रुग्णालय उभारले जाणार आहे आणि प्रतिष्ठित संस्थेत विज्ञान, अभियांत्रिकी आणि वैद्यकशास्त्र अभ्यासक्रमांना एकत्र जोडण्यात मदत करेल. यामुळे देशात क्लिनिकल संशोधनाला मोठी चालना मिळेल आणि नाविन्यपूर्ण उपाय शोधण्याच्या दिशेने काम करेल ज्यामुळे देशातील आरोग्य सेवा सुधारण्यास मदत होईल.
पुथांडूच्या पावन प्रसंगी पंतप्रधानांच्या जनतेला, विशेषतः तमिळ बांधवांना शुभेच्छा

नवी दिल्ली, 14 एप्रिल 2022 पंतप्रधान नरेंद्र मोदी यांनी पुथांडू निमित्त जनतेला विशेषतः तमिळ बंधू -भगिनींना शुभेच्छा दिल्या आहेत. ट्विट संदेशात पंतप्रधान म्हणाले; "पुथांडूच्या सर्वांना, विशेषत: माझ्या तमिळ बंधू आणि भगिनींना शुभेच्छा. येणारे वर्ष यशाचे आणि आनंदाचे जावो. तुमच्या सर्व मनोकामना पूर्ण होवोत. प्रत्येकजण आनंदी आणि निरोगी राहो."
नैरोबी येथील जागतिक व्यापार संघटना परिषदेत अन्न सुरक्षेबाबत  भारताने घेतलेल्या भूमिकेला मंत्रिमंडळाची मंजुरी

नैरोबी येथे 15-19 डिसेंबर 2015 दरम्यान झालेल्या जागतिक व्यापार संघटनेच्या 10व्या मंत्रिस्तरीय परिषदेत भारताने घेतलेल्या भूमिकेला पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज कार्योत्तर मंजुरी दिली. या परिषदेची निष्पत्ती जी “नैरोबी पॅकेज” म्हणून ओळखली जाते, त्यात कृषी, कापूस संबंधी मंत्रीस्तरीय निर्णय आणि विकसनशील देशांच्या समस्यांचा समावेश आहे, विकसनशील देशांसाठी विशेष संरक्षण यंत्रणा, अन्न सुरक्षेसाठी सार्वजनिक साठवणूक, कृषी निर्यातीसाठी निर्यात अनुदान पध्दती बंद करणे यांचा समावेश आहे. सेवा क्षेत्रात कमी विकसित देशांना प्राधान्य देण्याचा निर्णयही झाला. कृषी निर्यात अनुदान रद्द करायला सदस्यांनी मान्यता दिली. अन्य मंत्रिमंडळ निर्णयानुसार, औषध क्षेत्रात अधिकाधिक पेटंटला प्रतिबंध करण्याची तरतूद आहे. यामुळे जेनेरिक औषधांचा किफायतशीर पुरवठा होण्यास मदत होईल.
गुजराती नववर्षानिमित्त पंतप्रधान नरेंद्र मोदी यांच्या शुभेच्छा

पंतप्रधान नरेंद्र मोदी यांनी जनतेला गुजराती नववर्षाच्या शुभेच्छा दिल्या आहेत. “सर्व गुजराती बांधवाना नववर्षाच्या शुभेच्छा! येणारे वर्ष तुम्हच्या सर्व आशा आकांक्षा पूर्ण करणारे ठरो. सर्वजण आनंदी आणि निरोगी राहावेत. नववर्ष मुबारक!” असे पंतप्रधानांनी आपल्या शुभेच्छा संदेशात म्हटले आहे.
महान कथक नर्तक पंडित बिरजू महाराज यांच्या निधनाबद्दल पंतप्रधानांकडून शोक व्यक्त

कथक नृत्यशैलीचे महान नर्तक पंडित बिरजू महाराज यांच्या निधनाबद्दल पंतप्रधान नरेंद्र मोदी यांनी तीव्र दुःख व्यक्त केले आहे. बिरजू महाराज यांच्या निधनामुळे संपूर्ण कलाजगताची कधीही भरून न निघणारी हानी झाली असल्याचे पंतप्रधानांनी आपल्या शोकसंदेशात म्हटले आहे. ट्विटरद्वारे आपल्या भावना व्यक्त करताना पंतप्रधान म्हणतात, "भारतीय नृत्यकलेला साऱ्या जगात विशेष ओळख मिळवून देणारे आदरणीय पंडित बिरजू महाराज यांच्या निधनाने अतिशय दुःख होत आहे. त्यांचे देहावसान ही संपूर्ण कलाजगतासाठी कदापि भरून न येणारी हानी आहे. या शोकप्रद प्रसंगी त्यांचे आप्तस्वकीय आणि त्यांचे प्रशंसक यांच्या दुःखात मी सहभागी आहे. ॐ शांतिः ।"